Τζων Ντ. Μπάροου

Ο **Τζων Ντέιβιντ Μπάροου** (αγγλ. *John David Barrow*, 29 Νοεμβρίου 1952 – 26 Σεπτεμβρίου 2020) ήταν Άγγλος κοσμολόγος, θεωρητικός φυσικός και μαθηματικός. Συνέγραψε βιβλία εκλαϊκεύσεως της επιστήμης και θεατρικά έργα.

## Σπουδές
Ο Μπάροου έκανε όλη τη σχολική εκπαίδευση στη γενέτειρά του, το Λονδίνο, και κατόπιν σπούδασε μαθηματικά και φυσική στο Πανεπιστήμιο του Ντάραμ. Το 1977 ολοκλήρωσε το διδακτορικό του στην αστροφυσική στο Μαγδαλήνειο Κολέγιο του Πανεπιστημίου της Οξφόρδης Ντένις Σιάμα.

## Σταδιοδρομία και έργο
Ο Μπάροου απασχολήθηκε για δύο έτη ως μεταδιδακτορικός ερευνητής στην αστρονομία στο Πανεπιστήμιο του Μπέρκλεϋ, την περίοδο 1977-1981.

Το 1981 εντάχθηκε στο διδακτικό προσωπικό του Πανεπιστημίου του Σάσσεξ, όπου εξελίχθηκε σε καθηγητή και διευθυντή του Κέντρου Αστρονομίας του πανεπιστημίου. Το 1999 έγινε καθηγητής στο Τμήμα Εφαρμοσμένων μαθηματικών και Θεωρητικής φυσικής στο Πανεπιστήμιο του Κέιμπριτζ, όπου ανέλαβε και διευθυντής του εκπαιδευτικού προγράμματος για μαθητές *Millennium Mathematics Project*. Για το έργο του στο πρόγραμμα αυτό, βραβεύθηκε το 2006 με το Βασιλικό Anniversary Prize για Εκπαιδευτικά Επιτεύγματα από τη βασίλισσα Ελισάβετ Β΄ στα Ανάκτορα του Μπάκιγχαμ.

Εκτός από τις 500 και πλέον δημοσιεύσεις του σε ερευνητικά περιοδικά, ο Μπάροου έγραψε μια πραγματεία αστροφυσικής, 22 εκλαϊκευμένα βιβλία και, μαζί με τον Αμερικανό συνάδελφό του Φρανκ Τίπλερ, το βιβλίο *The Anthropic Cosmological Principle* (= «Η ανθρωπική κοσμολογική αρχή»), με θέμα τον ευφυή σχεδιασμό και την τελεολογία του Σύμπαντος. Το πρώτο εκλαϊκευμένο βιβλίο του εκδόθηκε το 1983 και είχε τίτλο «Το αριστερό χέρι της Δημιουργίας». Γενικώς τα βιβλία του συνοψίζουν την κατάσταση των πραγμάτων στο πεδίο των ερωτημάτων για τον φυσικό κόσμο.

Η ιδιαίτερη προσέγγιση του Μπάροου στα φιλοσοφικά θέματα που θέτει η φυσική κοσμολογία τον κατέστησε κατανοητό και γνωστό στο γενικό αναγνωστικό κοινό. Για παράδειγμα, εισήγαγε ένα αξιοσημείωτο παράδοξο, το οποίο ονόμασε «φαινόμενο του Γκράουτσο Μαρξ» από την «ατάκα» του κωμικού Γκράουτσο Μαρξ: «Δεν θα ήθελα να είμαι μέλος σε καμιά λέσχη που θα δεχόταν εμένα ως μέλος της». Εφαρμόζοντας αυτή τη λογική στην κοσμολογία, ο Μπάροου δήλωσε: «Ένα Σύμπαν αρκετά απλό ώστε να είναι κατανοητό, είναι υπερβολικά απλό για να παραγάγει έναν νου ικανό να το κατανοήσει.»  

Ο Μπάροου έχει δώσει ομιλίες στην κατοικία του Βρετανού πρωθυπουργού (Αριθμός 10 της Ντάουνινγκ Στρητ), στο Κάστρο του Ουίνδσορ και στο Βατικανό, καθώς και σε γενικά ακροατήρια. Το 2002 το θεατρικό έργο του «Άπειρα» (*Infinities*) έκανε πρεμιέρα στο Μιλάνο και κέρδισε το Premi Ubu 2002 Ιταλικό Βραβείο Θεάτρου.

Ο Μπάροου υπήρξε πιστός της Ενωμένης Μεταρρυθμισμένης Εκκλησίας, τη διδασκαλία της οποίας περιέγραψε ως «μία παραδοσιακή ντεϊστική εικόνα του Σύμπαντος». Επίσης ήταν μέλος της «Διεθνούς Εταιρείας για την Επιστήμη και τη Θρησκεία» (*International Society for Science and Religion*, ISSR), που ιδρύθηκε το 2001.

## Τιμητικές διακρίσεις
Ο Μπάροου βραβεύθηκε το 2006 με το Βραβείο Τέμπλτον για τα «κείμενά του με θέμα τη σχέση ανάμεσα στη ζωή και στο Σύμπαν, καθώς και για τη φύση της ανθρώπινης κατανοήσεως, [που] έχουν δημιουργήσει νέες οπτικές πάνω σε ζητήματα τελικού ενδιαφέροντος της επιστήμης και της θρησκείας». Μερικές άλλες τιμητικές διακρίσεις που έλαβε ο Μπάροου είναι οι εξής:

* 2003: Εκλογή του ως εταίρου της Βασιλικής Εταιρείας του Λονδίνου
* 2008: Βραβείο Μάικλ Φάραντεϊ της Βασιλικής Εταιρείας για την εκλαΐκευση της επιστήμης
* 2009: «Μετάλλιο και Βραβείο Κέλβιν» του βρετανικού Ινστιτούτου Φυσικής (IOP)
* 2009: Εκλογή του ως εταίρου της Academia Europaea
* 2015: Μετάλλιο Ντιράκ από το IOP
* 2016: Χρυσό Μετάλλιο της Βασιλικής Αστρονομικής Εταιρείας.
* 2019: «Μετάλλιο και Βραβείο Τζουζέππε Οκκιαλίνι» από το IOP
* Αναγόρευση σε επίτιμο διδάκτορα από τα Πανεπιστήμια:
** του Χέρτφορσιρ
** του Σάσσεξ
** του Ντάραμ
** της Νότιας Ουαλίας
** του Στσέτσιν
* Αναγόρευση σε επίτιμο καθηγητή από το Πανεπιστήμιο του Nαντσίνγκ.

## Θάνατος
Ο Τζων Ντ. Μπάροου πέθανε σε ηλικία 67 ετών από καρκίνο του παχέος εντέρου.

## Τα βιβλία του
Ο Μπάροου συνέγραψε τα εξής βιβλία:

* με τον Τζόζεφ Σιλκ: *The Left Hand of Creation: The Origin and Evolution of the Expanding Universe*, Oxford University Press, 1983
* *Between Inner Space and Outer Space: Essays on the Science, Art, and Philosophy of the Origin of the Universe*
* *Impossibility: Limits of Science and the Science of Limits*
* *Material Content of the Universe*
* *Pi in the Sky: Counting, Thinking, and Being*, Oxford University Press, 1992, ISBN 9780198539568
* *Science and Ultimate Reality: Quantum Theory, Cosmology and Complexity*
* με τον Φρανκ Τίπλερ: *The Anthropic Cosmological Principle*, Oxford University Press, 1986
* *Theories of Everything: The Quest for Ultimate Explanation*, 1991
* *The Artful Universe: The Cosmic Source of Human Creativity*, Oxford University Press, 1995, ISBN 978-0198539964, επαυξημένη έκδοση το 2005 (ISBN 019280569X)
* *The Book of Nothing: Vacuums, Voids, and the Latest Ideas about the Origins of the Universe*, εκδ. Pantheon, 2001, ISBN 0375420991
* *The Infinite Book: A Short Guide to the Boundless, Timeless and Endless*, εκδ. Pantheon Books, Νέα Υόρκη 2005, ISBN 0-375-42227-7
* *The Origin of the Universe: To the Edge of Space and Time*
* *The Universe That Discovered Itself*
* *The Artful Universe Expanded*, 2005
* *The World Within the World*
* ''The Constants of Nature: The Numbers that Encode the Deepest Secrets of the Universe'', 2003, ISBN 0375422218
* *New Theories of Everything*, εκδ. Pantheon, 2007, ISBN 978-0192807212
* *Cosmic Imagery: Key Images in the History of Science*, εκδ. «The Bodley Head», 2008, ISBN 978-0224075237
* *100 Essential Things You Didn't Know You Didn't Know: Math Explains Your World*, εκδ. W.W. Norton, 2008, ISBN 0393070077
* *The Book of Universes: Exploring the Limits of the Cosmos*, εκδ. W.W. Norton, 2011, ISBN 0393081214
* *Mathletics: A Scientist Explains 100 Amazing Things About The World of Sports*, W.W. Norton, 2012, ISBN 978-0393063417
* *100 Essential Things You Didn't Know You Didn't Know About Maths and the Arts*, εκδ. Bodley Head, 2014, ISBN 978-1847922311

## Παραπομπές

Κατηγορία:Άγγλοι φυσικοί
Κατηγορία:Κοσμολόγοι
Κατηγορία:Αστροφυσικοί
Κατηγορία:Εταίροι της Βασιλικής Εταιρείας
Κατηγορία:Απόφοιτοι του Πανεπιστημίου της Οξφόρδης